**Program pre nadaných žiakov**

**Naše skúsenosti nás vedú k poznaniu, že nadanie môže mať i ten, kto nemá výborný prospech. Chceme dať preto príležitosť všetkým a rozpoznať nadanie a nadšenie pre určitú oblasť. Ponúkame vám program pre nadaných žiakov.**

* Máš silný a dlhodobý záujem o určitú oblasť, v ktorej sa chceš rozvíjať pod vedením odborných konzultantov zo školy i praxe ? (napr. technika, literatúra, história, šport, ekonómia a pod.)
* Rád si zmeriaš svoje nadanie v súťažiach a olympiádach ?
* Máš chuť a elán pracovať na sebe, získavať nové vedomosti, rozvíjať svoje prezentačné, komunikačné a koncepčné schopnosti, ktoré ťa posunú ďalej a dajú viac príležitostí v tvojej kariére ?
* Chceš praxovať v špičkových technických firmách, ktoré ti zabezpečí škola ?

**Kritériá výberu nadaných žiakov**

* Napíš motivačný list, v ktorom obstojíš v konkurencii ostatných spolužiakov. Premysli si a sformuluj svoje ciele do budúcnosti, napíš záujmy, uveď oblasti, v ktorých máš viac vedomostí a vynikáš, prípadne, v ktorých už máš aj určité výsledky. Spomedzi všetkých motivačných listov vyberie tím pedagógov najmotivovanejších žiakov.
* Vybraní uchádzači nemusia mať výborný prospech, ale nesmú prepadať zo žiadneho predmetu.
* V profilovom predmete, o ktorí sa opiera oblasť záujmu žiaka, je potrebné mať najhoršiu známku „dobrý“ na poslednom vysvedčení. (napr. v prípade záujmovej oblasti elektrotechnika je potrebné mať zo ZAE, prípadne FYZ známku „dobrý“).
* V inteligenčnom teste dosiahnu minimálne priemerné hodnoty.

**Obsah programu**

1. Odborné vedenie žiaka učiteľom v určitom vyučovacom predmete a konkrétnej problematike, pre ktorú ma žiak predpoklady a záujem a najmä silnú motiváciu rozvíjať sa.
2. Vypracovanie projektu, na ktorom bude žiak participovať – určenie študijných plánov, programu a úloh pre žiaka.
3. Pravidelné konzultácie s vyučujúcim daného predmetu (vedúcim projektu).
4. Štúdium mimo školy - účasť na prednáškach na FEI, FIT, exkurzie do firiem, osobné konzultácie so školiteľmi napr. z VŠ, firiem a pod.
5. Samoštúdium žiaka – štúdium navrhnutej odbornej literatúry, vedeckých výskumov, časopisov, a pod.
6. Prax v špičkových firmách spolupracujúcich so školou.
7. Účasť na školských a krajských súťažiach a reprezentácia školy.
8. Prezentácia vlastných projektov pred ostatnými žiakmi školy.
9. Spoločné stretnutia (semináre) všetkých nadaných žiakov - (využitie brainstormingu ako metódy podpory tvorivosti a nápadov).

**Čo programom získaš ?**

* Otvorenú cestu do špičkových firiem
* Skúsenosti v súťažiach
* Dokonalú prípravu na zvládnutie vysokej školy
* Rozvoj tvorivého potenciálu a zdravej sebadôvery
* Vyššiu konkurencieschopnosť na trhu práce